title: Decizia 2013/698/PESC a Consiliului din 25 noiembrie 2013 în sprijinul unui mecanism global de raportare privind armele de calibru mic și armamentul ușor și alte arme și muniții convenționale ilicite pentru a reduce riscul comerțului ilicit cu acestea

text:
               30.11.2013

               RO

               Jurnalul Oficial al Uniunii Europene

               L 320/34

         DECIZIA 2013/698/PESC A CONSILIULUI
   din 25 noiembrie 2013
   în sprijinul unui mecanism global de raportare privind armele de calibru mic și armamentul ușor și alte arme și muniții convenționale ilicite pentru a reduce riscul comerțului ilicit cu acestea
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 26 alineatul (2) și articolul 31 alineatul (1),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 13 decembrie 2003, Consiliul European a adoptat o strategie europeană de securitate care identifică cinci provocări majore cu care se confruntă Uniunea: terorismul, proliferarea armelor de distrugere în masă, conflictele regionale, eșecul statal și criminalitatea organizată. Consecințele fabricării, transferului și circulației ilicite ale armelor convenționale, inclusiv armele de calibru mic și armamentul ușor („SALW”), precum și acumularea excesivă și proliferarea necontrolată a acestora sunt esențiale pentru patru dintre aceste cinci provocări. Acestea alimentează insecuritatea în Africa Subsahariană, Orientul Mijlociu și multe alte regiuni din lume, exacerbând conflictele și subminând consolidarea păcii în urma conflictului, reprezentând astfel o amenințare gravă la adresa păcii și securității.

               (2)

               La 15 și 16 decembrie 2005, Consiliul a adoptat Strategia UE de combatere a acumulării ilicite și a traficului ilicit de arme de calibru mic și armament ușor, precum și de muniție aferentă („Strategia UE privind SALW”), care stabilește liniile directoare pentru acțiunea UE în domeniul SALW. Strategia menționată identifică Africa drept continentul cel mai afectat de acumularea și proliferarea ilicite de SALW. De asemenea, strategia recunoaște că problema transferurilor de SALW către Africa Subsahariană nu poate fi izolată de cea a surselor transferurilor și precizează că ar trebui acordată o atenție deosebită modalităților și mijloacelor prin care SALW sunt diseminate în Africa, inclusiv brokerajul și transportul ilegale.

               (3)

               Strategia UE privind SALW susține de asemenea că Uniunea ar trebui să consolideze și să sprijine mecanismele pentru monitorizarea sancțiunilor și să sprijine consolidarea controlului exporturilor, precum și promovarea Poziției comune 2008/944/PESC a Consiliului (1), printre altele prin promovarea de măsuri pentru îmbunătățirea transparenței.

               (4)

               Odată cu Programul de acțiune al Organizației Națiunilor Unite pentru prevenirea, combaterea și eradicarea comerțului ilicit cu SALW sub toate aspectele sale („Programul de acțiune al ONU”), adoptat la 20 iulie 2001, toate statele membre ale ONU s-au angajat să prevină traficul ilicit de SALW sau deturnarea acestora către beneficiari neautorizați și, în special, să țină seama de riscul deturnării de SALW către comerțul ilegal atunci când evaluează cereri de autorizații pentru export.

               (5)

               La 8 decembrie 2005, Adunarea generală a Organizației Națiunilor Unite a adoptat un instrument internațional care permite statelor să identifice și să urmărească SALW, în mod rapid și fiabil.

               (6)

               Parteneriatul strategic comun Africa-UE din 2007 definește prevenirea comerțului ilicit cu SALW și a acumulării excesive a acestora ca pe un domeniu de acțiune prin consolidarea capacității, colaborarea în rețea, cooperare și schimbul de informații.

               (7)

               Cu ocazia celei de a doua Conferințe de revizuire din 2012 privind Programul de acțiune al ONU, toate statele membre ale ONU și-au reafirmat angajamentul de a preveni traficul ilicit de SALW, inclusiv deturnarea acestora către beneficiari neautorizați, precum și angajamentele cuprinse în Programul de acțiune al ONU referitor la evaluarea cererilor de autorizații pentru export.

               (8)

               La 2 aprilie 2013, Adunarea generală a Organizației Națiunilor Unite a adoptat textul Tratatului privind comerțul cu arme (TCA). Obiectivul tratatului constă în instituirea de standarde internaționale comune la cel mai înalt nivel posibil pentru reglementarea sau pentru ameliorarea reglementării comerțului internațional cu arme convenționale, în prevenirea și eradicarea comerțului ilicit cu arme convenționale și în prevenirea deturnării acestora. Uniunea ar trebui să sprijine toate statele membre ale ONU să pună în aplicare controale eficace ale transferurilor de arme pentru a se asigura că, atunci când va intra în vigoare, TCA va fi cât mai eficace posibil, în special în ceea ce privește punerea în aplicare a articolului 11 din TCA.

               (9)

               Prin urmare, Uniunea dorește să finanțeze un mecanism global de raportare privind SALW ilicite și alte arme și muniții convenționale ilicite pentru a reduce riscul comerțului ilicit cu acestea cu scopul de a contribui la realizarea obiectivelor menționate anterior,

         ADOPTĂ PREZENTA DECIZIE:
   Articolul 1
   În vederea punerii în aplicare a Strategiei UE privind SALW și a promovării păcii și securității, activitățile de proiect care urmează a fi sprijinite de Uniune au următoarele obiective specifice:

               —

               crearea unui sistem global de gestionare a informațiilor accesibil și ușor de utilizat privind SALW deturnate sau traficate și alte arme și muniții deturnate sau traficate („iTrace”) pentru a furniza informații relevante factorilor de decizie, experților în materie de control al armelor convenționale și agenților cu atribuții de control al exporturilor de arme convenționale și pentru a le permite să dezvolte strategii și proiecte eficace bazate pe elemente concrete pentru a combate proliferarea ilicită a SALW și a altor arme și muniții convenționale;

               —

               desfășurarea de activități de cercetare pe teren privind SALW și alte arme și muniții convenționale care circulă în zonele afectate de conflict și încărcarea tuturor elementelor probante colectate în sistemul de gestionare a informațiilor;

               —

               centralizarea în sistemul global de gestionare a informațiilor a documentației existente relevante pentru politică privind transferurile de SALW și de alte arme și muniții convenționale, inclusiv: rapoarte naționale privind exportul de arme, rapoarte de țară către Registrul ONU al armelor convenționale și Programul de acțiune al ONU privind comerțul ilicit de SALW, textele instrumentelor naționale, regionale și internaționale și rapoartele transferurilor de SALW ilicite și de alte arme și muniții convenționale ilicite elaborate de grupuri ale ONU de monitorizare a sancțiunilor, organizații ale societății civile și mass-media internațională de știri;

               —

               sporirea sensibilizării prin acțiuni de informare privind rezultatele proiectului, promovarea obiectivului și funcțiilor disponibile ale iTrace pentru factorii de decizie de la nivel național și internațional, experții în materie de control al armelor convenționale și autoritățile de acordare a licențelor pentru exportul de arme și sporirea capacității internaționale de a monitoriza proliferarea ilicită a SALW și a altor arme și muniții convenționale, precum și de a oferi sprijin factorilor de decizie în identificarea domeniilor prioritare de asistență și cooperare internațională și de a reduce riscul deturnării de SALW și de alte arme și muniții convenționale. Inițiativele de informare vor fi de asemenea concepute pentru a coordona schimbul de informații și a construi parteneriate durabile cu persoanele și organizațiile capabile să genereze informații care pot fi încărcate în sistemul iTrace;

               —

               furnizarea de rapoarte axate pe probleme majore de politică, derivate din datele generate de investigații pe teren și prezentate în sistemul iTrace, cu privire la domenii specifice care merită o atenție internațională, inclusiv privind modele majore de trafic de SALW și de alte arme și muniții convenționale și distribuția regională a armelor și munițiilor traficate.

         Uniunea finanțează acest proiect, a cărui descriere detaliată se regăsește în anexa la prezenta decizie.
   Articolul 2
   (1)   Înaltul Reprezentant al Uniunii pentru afaceri externe și politica de securitate („ÎR”) este responsabil de punerea în aplicare a prezentei decizii.
   (2)   Punerea în aplicare din punct de vedere tehnic a proiectului menționat la articolul 1 este efectuată de Conflict Armament Research Ltd. („CAR”).
   (3)   CAR își îndeplinește atribuțiile sub responsabilitatea ÎR. În acest scop, ÎR încheie acordurile necesare cu CAR.
   Articolul 3
   (1)   Valoarea de referință financiară pentru punerea în aplicare a proiectului menționat la articolul 1 este de 2 320 000 EUR. Bugetul estimat total al proiectului global este de 2 416 667 EUR, sumă furnizată prin cofinanțare de către CAR.
   (2)   Cheltuielile finanțate din suma prevăzută la alineatul (1) sunt gestionate în conformitate cu procedurile și normele aplicabile bugetului general al Uniunii.
   (3)   Comisia supraveghează gestionarea corespunzătoare a valorii de referință financiare menționate la alineatul (1). În acest sens, aceasta încheie acordul necesar cu CAR. Acordul stipulează că CAR trebuie să asigure vizibilitatea contribuției Uniunii în raport cu mărimea acestei contribuții.
   (4)   Comisia depune eforturi în vederea încheierii acordului menționat la alineatul (3) în cel mai scurt timp posibil după intrarea în vigoare a prezentei decizii. Aceasta informează Consiliul cu privire la eventualele dificultăți care intervin în cursul acestui proces și cu privire la data încheierii acordului respectiv.
   Articolul 4
   (1)   Cu privire la punerea în aplicare a prezentei decizii, ÎR înaintează Consiliului rapoarte pe baza rapoartelor periodice trimestriale pregătite de către CAR. Aceste rapoarte stau la baza evaluării efectuate de Consiliu.
   (2)   Comisia raportează cu privire la aspectele financiare ale proiectului menționat la articolul 1.
   Articolul 5
   (1)   Prezenta decizie intră în vigoare la data adoptării.
   (2)   Prezenta decizie expiră după 24 de luni de la data încheierii acordului menționat la articolul 3 alineatul (3). Totuși, aceasta expiră după șase luni de la data intrării sale în vigoare în situația în care niciun acord nu a fost încheiat în acel interval.

      Adoptată la Bruxelles, 25 noiembrie 2013.

            Pentru Consiliu

            Președintele

         D. PAVALKIS

      (1)  Poziția comună 2008/944/PESC a Consiliului din 8 decembrie 2008 de definire a normelor comune care reglementează controlul exporturilor de tehnologie și echipament militar (JO L 335, 13.12.2008, p. 99).

      ANEXĂ

         Sistemul global de raportare iTrace privind SALW și alte arme și muniții convenționale

      1.   Context și justificare pentru sprijinul PESC

      1.1.   Prezenta decizie se bazează pe decizii succesive ale Consiliului pentru a combate impactul destabilizator al deturnării și traficului de SALW și de alte arme convenționale. Proliferarea ilicită a SALW și a altor arme și muniții convenționale este un factor major de subminare a stabilității statale și de exacerbare a conflictelor, care reprezintă o amenințare gravă la adresa păcii și securității. Astfel cum se precizează în Strategia UE privind SALW, Africa rămâne continentul cel mai afectat de impactul conflictelor interne, care sunt agravate de afluxul destabilizator de arme de SALW. Numai numărul de operații de menținere a păcii în Africa și de embargouri asupra armelor ilustrează cu claritate scara amenințării la adresa statelor africane reprezentate de acumularea și proliferarea ilicite de SALW și alte arme convenționale. Alte regiuni din lume, inclusiv anumite părți din America Latină și Centrală, Asia Centrală și de Est, Balcani și Orientul Mijlociu sunt afectate în mod similar de proliferarea ilicită a SALW și a altor arme convenționale.
      Comunitatea internațională nu dispune în prezent de o capacitate vitală de monitorizare și diagnostic în domeniul combaterii proliferării ilicite a SALW și a altor arme convenționale. Aceasta provine din trei factori conectați. În primul rând, cea mai mare parte a traficului de arme convenționale se desfășoară pe uscat și în regiunile afectate de conflict în care monitorizarea la fața locului este redusă. În al doilea rând, capacitatea de monitorizare existentă este slab conectată cu grupurile ONU de monitorizare a sancțiunilor, misiunile de menținere a păcii și organizațiile neguvernamentale care operează într-o relativă izolare unele față de altele, iar informațiile disponibile din partea lor sunt fragmentate. În al treilea rând, monitorizarea limitată și necoordonată nu furnizează factorilor de decizie informațiile necesare pentru formularea unor politici eficace de combatere a proliferării.
      Prezenta decizie urmărește să furnizeze factorilor de decizie, experților în materie de control al armelor convenționale și agenților cu atribuții de control al exporturilor de arme informații relevante elaborate sistematic, care le vor permite să dezvolte strategii eficace de combatere a proliferării bazate pe elemente concrete împotriva proliferării ilicite a SALW și a altor arme convenționale și a munițiilor aferente, pentru a îmbunătăți securitatea la nivel internațional și în regiune. Astfel, aceasta îi va sprijini să combine o strategie de reacție reușită cu acțiuni adecvate de prevenire pentru a combate cererea și oferta ilegale și pentru a asigura un control eficace al armelor convenționale în țările terțe.
      1.2.   Prezenta decizie prevede crearea unui sistem online cu acces public și care va urmări SALW și alte arme și muniții convenționale ilicite, vizând tipuri specifice de arme, furnizori, vectori de transfer și beneficiari ilegali („iTrace”). Axat pe regiunile afectate de conflict, iTrace va servi drept mecanism global de raportare care va permite guvernelor naționale să monitorizeze traficul de SALW și de arme și muniții convenționale și să diagnosticheze cazuri de deturnare. Va fi primul mecanism global pentru monitorizarea sistematică a traficului de SALW și de arme și muniții convenționale și astfel va oferi asistență în identificarea unor măsuri adecvate pentru a reduce riscul deturnării și traficului cu acestea. Odată cu intrarea în vigoare a Tratatului privind comerțul cu arme (TCA), acesta va contribui și la monitorizarea punerii în aplicare a TCA, va furniza informații cuprinzătoare în sprijinul revizuirilor în urma punerii în aplicare a TCA și va consolida capacitatea guvernelor naționale de a anticipa impactul deciziilor de acordare a licențelor pentru exportul de arme.
      Prezenta decizie prevede adaptarea unui software sofisticat de gestionare a informațiilor, dezvoltarea unui portal online care poate fi consultat fără restricții pentru a urmări geospațial transferurile ilicite de arme și un program de investigații pe teren, care va alimenta iTrace cu elemente probante ale transferurilor ilicite de arme în timp real. De asemenea, decizia prevede revizuirea și verificarea elementelor probante existente privind traficul de arme, care vor fi încărcate în iTrace.
      2.   Obiective globale

      Acțiunea descrisă în cele ce urmează va sprijini comunitatea internațională în combaterea impactului destabilizator al deturnării și traficului de SALW și de alte arme și muniții convenționale. Aceasta va furniza factorilor de decizie, experților în materie de control al armelor și agenților cu atribuții de control al exporturilor de arme informații relevante, care le vor permite să dezvolte strategii eficace de combatere a proliferării bazate pe elemente concrete împotriva proliferării ilicite a SALW și a altor arme și muniții convenționale, pentru a îmbunătăți securitatea la nivel internațional și în regiune. În mod specific, acțiunea va furniza:

                  (a)

                  informații concrete privind traficul de SALW și de alte arme convenționale necesare pentru a monitoriza într-un mod mai eficace punerea în aplicare a Programului de acțiune al ONU privind comerțul ilicit cu SALW;

                  (b)

                  informații concrete pentru a consolida punerea în aplicare a Instrumentului internațional de urmărire;

                  (c)

                  informații concrete pentru a urmări rutele majore și entitățile implicate în furnizarea de SALW și de alte arme și muniții convenționale în regiunile afectate de conflict sau către organizații teroriste internaționale și pentru a furniza elemente probante privind grupurile și persoanele angajate în comerțul ilicit, în sprijinul procedurilor judiciare naționale;

                  (d)

                  posibilitatea intensificării cooperării dintre organele relevante ale ONU, misiuni și alte organizații internaționale, în domeniul urmăririi SALW și a altor arme convenționale și al furnizării de informații în mod direct în sprijinul mecanismelor de monitorizare existente, inclusiv iARMS al Interpol;

                  (e)

                  informații relevante pentru a identifica domenii prioritare de cooperare și asistență internațională pentru a combate în mod eficace deturnarea și traficul de SALW și de alte arme și muniții convenționale, cum ar fi finanțarea pentru proiecte cu privire la securitatea depozitelor și/sau gestionarea frontierelor;

                  (f)

                  un mecanism de asistență în monitorizarea punerii în aplicare a TCA la intrarea sa în vigoare, în mod specific pentru a detecta deturnarea armelor convenționale transferate, precum și pentru a oferi guvernelor asistență în evaluarea riscului de deturnare înaintea exportului de arme convenționale, în mod specific riscul deturnării în țara cumpărătorului sau reexportul în condiții nedezirabile.

            3.   Sustenabilitatea și rezultatele proiectului pe termen lung

      Acțiunea va institui un cadru durabil pentru monitorizarea susținută a proliferării ilicite a SALW și a altor arme și muniții convenționale. Se preconizează că aceasta va consolida în mod semnificativ informațiile existente referitoare la arme și va sprijini în mod considerabil dezvoltarea specifică de politici eficace în materie de control al armelor convenționale și de control al exporturilor de arme. În mod specific, proiectul:

                  (a)

                  va dezvolta un sistem de gestionare a informațiilor care va asigura colectarea pe termen lung (minimum 10 ani) și analiza datelor privind armele convenționale ilicite;

                  (b)

                  va furniza factorilor de decizie și experților în materie de control al armelor convenționale un instrument pentru a defini strategii mai eficace și domenii prioritare de asistență și cooperare (de exemplu, prin identificarea unor mecanisme regionale sau subregionale de cooperare, coordonare și schimb de informații care trebuie instituite sau consolidate; prin identificarea stocurilor naționale nesecurizate, a rutelor de transfer ilegal, a controalelor slabe la frontiere și a capacităților de aplicare a legii insuficiente);

                  (c)

                  va avea flexibilitatea intrinsecă de a genera informații relevante pentru politici, indiferent de cerințele în materie de politică aflate în schimbare rapidă;

                  (d)

                  va spori în mod semnificativ eficacitatea organizațiilor și a persoanelor care monitorizează armele la nivel internațional prin furnizarea unui mecanism de schimb al informațiilor cu o sferă în expansiune continuă.

            4.   Descrierea acțiunii

      4.1.   Proiectul nr. 1: Crearea sistemului global de gestionare a informațiilor privind urmărirea armelor și a portalului de cartografiere online iTrace
      4.1.1.   Obiectivul proiectului

      Proiectul va dezvolta software-ul necesar pentru a prelucra, a valida și a cartografia informațiile privind SALW și alte arme și muniții convenționale deturnate sau traficate. Sistemul de gestionare a informațiilor Dfuze, care este deja în uz în cadrul mai multor servicii polițienești și de informații la nivel național, va fi adaptat pentru a prelucra informații specifice pentru arme. Sistemul oferă de asemenea o analiză a rețelei organizaționale în scopul monitorizării activităților de trafic de arme ale grupărilor teroriste și ale organizațiilor infracționale, inclusiv legături financiare. Funcțiile de cartografiere geospațială ale sistemului Dfuze vor fi revizuite semnificativ pentru a furniza funcțiile de consultare, acces public, portal de cartografiere online și funcțiile de descărcare asociate ale sistemului iTrace.
      4.1.2.   Activități din cadrul proiectului

      În cadrul acestui proiect vor fi întreprinse următoarele activități:

                  (a)

                  achiziționarea serverului, a infrastructurii de computere și de rețea necesare pentru rularea sistemului global de gestionare a informațiilor privind urmărirea SALW și a altor arme și muniții convenționale și a portalului de cartografiere online iTrace;

                  (b)

                  achiziționarea și revizuirea sistemului Dfuze de gestionare a informațiilor, în special modificarea categoriilor câmpurilor de introducere a datelor și crearea portalului iTrace de cartografiere online.

            4.1.3.   Rezultatele proiectului

      Proiectul:

                  (a)

                  va permite oricărui utilizator online să consulte un amplasament, o țară, o regiune sau un continent anume din lume;

                  (b)

                  va identifica și va furniza elemente probante vizuale privind SALW și alte arme și muniții convenționale deturnate sau traficate din amplasamentul, țara, regiunea, sau continentul în cauză;

                  (c)

                  va reprezenta grafic, pe o hartă online a lumii, datele transferurilor, rutele de aprovizionare ilicită și traficanții implicați pentru orice articol (din mii) de SALW sau de alte arme și muniții convenționale traficate;

                  (d)

                  va regăsi automat cazurile similare (SALW sau alte arme sau muniții convenționale de același tip, țara de fabricație sau seria de fabricație) și va reprezenta grafic aceste articole și amplasarea lor pe o hartă online a lumii;

                  (e)

                  va identifica și va cartografia conexiunile dintre tipurile de SALW sau de alte arme și muniții convenționale deturnate sau traficate, sau organizațiile internaționale traficante;

                  (f)

                  va genera rapoarte globale (de exemplu, amploarea deturnării dintr-o anumită țară sau originea armelor convenționale deturnate), care vor fi produse în format PDF;

                  (g)

                  va găzdui, la nivel de țară și la nivel global, documentația existentă relevantă pentru politică privind transferurile de SALW și de alte arme și muniții convenționale, inclusiv: rapoarte naționale privind exportul de arme, rapoarte de țară către Registrul ONU al armelor convenționale și Programul de acțiune al ONU privind comerțul ilicit de SALW, textul instrumentelor naționale, regionale și internaționale și rapoartele transferurilor de SALW ilicite sau de alte de arme și muniții convenționale ilicite elaborate de grupuri ale ONU de monitorizare a sancțiunilor, organizații ale societății civile și mass-media internațională de știri;

                  (h)

                  va asigura o conexiune integrată la sistemul iARMS al Interpol, ceea ce va permite Interpol să realizeze o comparație încrucișată între armele crimelor din sistemul iARMS și informațiile generate de iTrace privind armele folosite în conflicte;

                  (i)

                  va elabora rapoarte de evaluare a riscurilor în format predefinit, pentru a sprijini experții în materie de control al armelor convenționale să identifice domeniile prioritare în vederea îmbunătățirii, asistenței și cooperării și pentru a sprijini autoritățile naționale de acordare a licențelor pentru exportul de arme în recunoașterea riscurilor concrete de deturnare.

            4.1.4.   Indicatori de implementare a proiectului

      Proiectul va institui un sistem de cartografiere online liber, permițând accesul public, fără restricții în privința potențialilor beneficiari.
      4.1.5.   Beneficiarii proiectului

      Odată alimentat (a se vedea secțiunile 4.2 și 4.3), iTrace va furniza informații generale destinate în mod explicit: factorilor naționali de decizie în materie de control al armelor, agențiilor de acordare a licențelor pentru exportul armelor, organizațiilor regionale și internaționale [inclusiv grupurile ONU de monitorizare a sancțiunilor, misiunile ONU de menținere a păcii, Biroul Națiunilor Unite pentru Droguri și Criminalitate (UNODC), Biroul Națiunilor Unite pentru probleme de dezarmare (UNODA) și Interpol], organizațiilor neguvernamentale de cercetare [inclusiv Centrul Internațional pentru Conversie de la Bonn (BICC), Grupul pentru cercetare și informare privind pacea (GRIP), Institutul Internațional pentru Cercetare în domeniul Păcii din Stockholm (SIPRI) și Small Arms Survey], organizațiilor militante (inclusiv Amnesty International și Human Rights Watch) și mass-mediei internaționale de știri, fără a se limita însă la acestea.
      4.2.   Proiectul nr. 2: Investigații pe teren și cercetare retrospectivă necesare în vederea alimentării iTrace cu elemente documentare probante în timp real privind deturnarea și traficul de SALW și de alte arme și muniții convenționale și alte informații relevante
      4.2.1.   Obiectivul proiectului

      În cadrul proiectului se vor desfășura cercetări pe teren legate de SALW și de alte arme și muniții convenționale aflate în circulație în zonele afectate de conflicte. Proiectul este o inițiativă-pilot, care urmărește să confirme utilitatea iTrace prin generarea de informații actualizate privind deturnarea și traficul de SALW și de alte arme și muniții convenționale în țările din zona subsahariană. Acesta va include, în domeniul său de aplicare, câteva țări de interes deosebit pentru statele membre ale UE, de exemplu, Republica Centrafricană, Libia, Mali, Niger, Sudanul de Sud, Sudan și Somalia. În plus, în cadrul proiectului se va desfășura o cercetare retrospectivă vizând alimentarea iTrace cu informații existente verificate privind transferurile relevante, colectate de la organizații altele decât CAR.
      4.2.2.   Activități din cadrul proiectului

      În cadrul acestui proiect vor fi întreprinse următoarele activități:

                  (a)

                  desfășurarea experților în materie de arme calificați în vederea efectuării unei analize pe teren a SALW și a altor arme și muniții convenționale ilicite, precum și a materialelor aferente recuperate din conflictele armate din zona subsahariană;

                  (b)

                  analiza, revizuirea și verificarea elementelor probante documentate privind SALW și alte arme și muniții convenționale ilicite și utilizatorii acestora, inclusiv, printre altele: fotografii ale armelor, ale părților componente și ale marcajelor interioare și exterioare ale acestora, modul de ambalare, documentația de expediere asociată și rezultatele investigațiilor pe teren (utilizatori, stocuri și rute de transfer);

                  (c)

                  revizuirea și verificarea elementelor probante istorice recente privind transferurile relevante de SALW și de alte arme și muniții convenționale colectate de organizații altele decât CAR, inclusiv rapoarte din partea grupurilor ONU de monitorizare a sancțiunilor, organizațiilor societății civile și mass-mediei internaționale de știri;

                  (d)

                  încărcarea tuturor elementelor probante colectate și revizuite în sistemul de gestionare a informațiilor și portalul de cartografiere online iTrace;

                  (e)

                  identificarea și susținerea partenerilor locali pentru asigura colectarea durabilă a datelor în sprijinul iTrace pe toată durata acțiunii propuse și după încheierea acesteia;

                  (f)

                  legătura cu guvernele UE în vederea predefinirii punctelor de contact naționale și a unui mecanism de coordonare, pentru a clarifica domeniul de aplicare a investigațiilor CAR și a reduce potențialele conflicte de interese anterior derulării investigațiilor sale.

            Proiectul va fi pus în aplicare treptat în cursul întregii perioade de doi ani a proiectului iTrace.
      4.2.3.   Rezultatele proiectului

      Proiectul:

                  (a)

                  va documenta, in situ, elementele probante fizice ale SALW și ale altor arme și muniții convenționale deturnate sau traficate în regiunile afectate de conflicte din zona subsahariană;

                  (b)

                  va verifica și va dezvolta cazurile de trafic ilicit pe baza elementelor probante colectate de CAR și de alte organizații, cu privire la SALW și la alte arme și muniții convenționale deturnate sau traficate de pe teritoriul tuturor regiunilor;

                  (c)

                  va furniza elemente probante vizuale concrete privind SALW și alte arme și muniții convenționale deturnate sau traficate, inclusiv fotografii ale articolelor, numere de serie, marcaje de fabricație, cutii, liste de colisaj, documente de expediere și certificarea utilizatorului final;

                  (d)

                  va genera relatări textuale ale activității licite, incluzând rutele de trafic, actorii implicați în deturnare sau în transferul ilicit și evaluări ale factorilor determinanți (inclusiv gestionarea și securitatea deficitare ale stocurilor și rețelele de aprovizionare ilicite deliberate, orchestrate de state);

                  (e)

                  va încărca elementele probante sus-menționate în sistemul de gestionare a informațiilor și portalul de cartografiere online iTrace, în vederea diseminării publice integrale.

            4.2.4.   Indicatori de implementare a proiectului

      Până la 30 de desfășurări pe teren (inclusiv desfășurări extinse, când este necesar) în timpul perioadei de doi ani, pentru a genera elemente probante care să fie încărcate în sistemul de gestionare a informațiilor și portalul de cartografiere online iTrace.
      4.2.5.   Beneficiarii proiectului

      Vă rugăm să consultați secțiunea 4.1.5 de mai sus pentru o listă completă a beneficiarilor, care este identică pentru toate proiectele enumerate în cadrul prezentei decizii.
      4.3.   Proiectul nr. 3: Informarea și coordonarea internațională a părților interesate
      4.3.1.   Obiectivul proiectului

      Proiectul va evidenția beneficiile iTrace pentru factorii de decizie internaționali și naționali, experții în materie de control al armelor convenționale și autoritățile de acordare a licențelor pentru exportul de arme. Inițiativele de informare vor fi, de asemenea, concepute pentru a coordona schimbul de informații și a construi parteneriate durabile cu persoanele și organizațiile capabile să genereze informații care pot fi încărcate în sistemul iTrace.
      4.3.2.   Activități din cadrul proiectului

      În cadrul acestui proiect vor fi întreprinse următoarele activități:

                  (a)

                  prezentări din partea personalului CAR în cadrul a două conferințe desfășurate la Bruxelles. Prezentările din partea personalului vor fi concepute cu scopul de a pune în valoare iTrace, punând accentul pe: 1. beneficiile sale concrete pentru sprijinirea monitorizării implementării Programului de acțiune al ONU și a TCA; 2. utilitatea sa în desemnarea domeniilor prioritare de asistență și cooperare internațională; și 3. utilitatea sa ca mecanism de stabilire a profilurilor în evaluarea riscurilor, destinat autorităților de acordare a licențelor pentru exportul de arme;

                  (b)

                  prezentări din partea personalului CAR la o serie de conferințe internaționale [UE, ONU, OSCE și organizații regionale, inclusiv Uniunea Africană, Comunitatea Economică a Statelor din Africa de Vest (ECOWAS) și Centrul regional pentru armele de calibru mic din regiunea Marilor Lacuri, Cornul Africii și statele învecinate (RECSA)]. Prezentările personalului vor avea rolul de a pune în valoare iTrace pentru factorii de decizie, de a încuraja și de a dezvolta parteneriate durabile cu persoane și organizații capabile să genereze informații care pot fi încărcate în sistemul iTrace, precum și de a asista factorii de decizie în identificarea domeniilor prioritare pentru asistență și cooperare internațională.

            Proiectul va fi pus în aplicare în cursul întregii perioade de doi ani a proiectului iTrace.
      4.3.3.   Rezultatele proiectului

      Proiectul:

                  (a)

                  va promova utilitatea iTrace pentru factorii de decizie naționali și internaționali care acționează în direcția punerii în aplicare a acordurilor privind controlul SALW și al altor arme convenționale și controlul exportului de arme (Programul de acțiune al ONU și TCA) și va evalua punerea în aplicare a acestora;

                  (b)

                  va furniza informații relevante pentru a sprijini factorii de decizie și experții în materie de control al armelor convenționale în identificarea domeniilor prioritare pentru asistență și cooperare internațională și în elaborarea unor strategii eficace de combatere a proliferării;

                  (c)

                  va furniza autorităților de acordare a licențelor pentru exportul de arme informații aprofundate privind iTrace și utilitatea acestuia în evaluarea riscurilor, furnizând totodată o modalitate de feedback și de consolidare a sistemului;

                  (d)

                  va implica în rețea un grup tot mai mare de experți în materie de control al SALW și al altor arme convenționale implicați în desfășurarea unor investigații in situ privind deturnarea și traficul de arme și muniții convenționale;

                  (e)

                  va spori vizibilitatea pentru public a urmăririi SALW și a altor arme și muniții convenționale ca mod de a sprijini monitorizarea punerii în aplicare a Programului de acțiune al ONU, a TCA și a altor instrumente internaționale și regionale de control al armelor și de control al exporturilor de arme.

            4.3.4.   Indicatori de implementare a proiectului

      Până la 12 conferințe la care va participa personalul CAR, două dintre acestea având loc la Bruxelles. Toate conferințele vor include prezentări ale iTrace. Programele și rezumatele succinte ale conferințelor vor fi incluse în raportul final.
      4.3.5.   Beneficiarii proiectului

      Vă rugăm să consultați secțiunea 4.1.5 de mai sus pentru o listă completă a beneficiarilor, care este identică pentru toate proiectele enumerate în cadrul prezentei decizii.
      4.4.   Proiectul nr. 4: Rapoarte iTrace privind politicile
      4.4.1.   Obiectivul proiectului

      Proiectul va pune la dispoziție rapoarte privind principalele probleme de politică, extrase din datele generate de investigațiile de pe teren și prezentate în sistemul iTrace. Rapoartele vor avea rolul de a evidenția anumite domenii de interes internațional, inclusiv principalele tipare de trafic de SALW și de alte arme și muniții convenționale, distribuția regională a armelor și munițiilor traficate și domeniile prioritare care necesită atenție internațională.
      4.4.2.   Activități din cadrul proiectului

      O analiză aprofundată, care să ducă la elaborarea, revizuirea, editarea și publicarea a patru rapoarte iTrace privind politicile.
      4.4.3.   Rezultatele proiectului

      Proiectul:

                  (a)

                  va genera patru rapoarte, fiecare prezentând profilul unei probleme distincte de interes internațional;

                  (b)

                  va asigura distribuția rapoartelor iTrace privind politicile către toate statele membre ale UE;

                  (c)

                  va desemna o strategie de informare cu scop precis, pentru a asigura acoperirea globală maximă;

                  (d)

                  va susține vizibilitatea acțiunii pe arena politică și în mass-media internațională de știri, printre altele prin prezentarea informațiilor de actualitate referitoare la armele ilicite, prin furnizarea unei analize de politică relevante în sprijinul proceselor în curs privind controlul armelor și prin adaptarea rapoartelor, pentru a suscita un interes maxim din partea mass-mediei internaționale de știri.

            4.4.4.   Indicatori de implementare a proiectului

      Patru rapoarte de politică online produse de iTrace pe durata acțiunii propuse și distribuite la nivel mondial.
      4.4.5.   Beneficiarii proiectului

      Vă rugăm să consultați secțiunea 4.1.5 de mai sus pentru o listă completă a beneficiarilor, care este identică pentru toate proiectele enumerate în cadrul prezentei decizii.
      5.   Locuri de desfășurare

      Locul de desfășurare a proiectului nr. 1 va fi Regatul Unit. În cadrul proiectului se admite faptul că rezultatele necesare ale investigațiilor de pe teren nu pot fi reproduse la distanță, iar proiectul nr. 2 va necesita desfășurarea masivă pe teren a experților în materie de arme convenționale în țările din regiunea subsahariană. Aceste desfășurări vor fi examinate individual, ținându-se seama de securitate, acces și disponibilitatea informațiilor. CAR a stabilit deja contacte sau are proiecte în curs în multe dintre statele din regiunea subsahariană vizate. Proiectul nr. 3 se va desfășura în cadrul unor conferințe internaționale din întreaga lume, pentru a asigura vizibilitatea sa maximă. Proiectul nr. 4 va fi elaborat în Regatul Unit.
      6.   Durată

      Durata totală estimată a proiectelor combinate va fi de 24 de luni.
      7.   Entitatea de punere în aplicare și vizibilitatea UE

      7.1.   Punerea în aplicare din punct de vedere tehnic a prezentei decizii va fi încredințată CAR. CAR își va îndeplini atribuțiile sub responsabilitatea ÎR
      CAR a apărut dintr-o rețea în expansiune, formată din investigatori în domeniul armelor, care a desfășurat o activitate de pionierat în domeniul identificării și urmăririi armelor și munițiilor convenționale începând din anul 2006. Este singura organizație din afara sistemului ONU dedicată exclusiv identificării și urmăririi armelor și munițiilor convenționale și a materialelor aferente, pe teren, în conflictele armate actuale, iar amploarea operațiilor sale depășește cu mult domeniile de activitate ale grupurilor de monitorizare ale ONU, axate numai asupra țărilor care fac obiectul unor sancțiuni.
      De asemenea, operațiile sale sunt mult mai specializate decât cele ale organizațiilor neguvernamentale de control al armelor existente, cum ar fi BICC, GRIP, SIPRI și Small Arms Survey (SAS). Creată în consultare (1) cu organizațiile sus-menționate, CAR completează o lacună importantă în activitățile de cercetare și analiză ale acestora. Motivul este că respectivele organizații tind să se concentreze fie asupra colectării de rezultate ale cercetării la nivel macro (analiza statisticilor privind comerțul și generarea de informații privind traficul din partea terților), fie asupra activității „de nivel mediu” din anumite țări (implicând adesea studii privind violența armată, care nu se axează pe arme în sine).
      Spre deosebire de aceste organizații, CAR se axează exclusiv pe identificarea și urmărirea armelor pe teren. Această abordare bazată pe studii de caz individuale, precum și capacitatea tehnică necesară punerii sale în aplicare sunt esențiale pentru cartografierea exhaustivă a deturnării armelor convenționale spre și dinspre țările aflate în conflict, insuficient monitorizată în prezent de comunitatea internațională. Pentru a realiza acest lucru, CAR trimite echipe mici de investigatori, cu minimum 10 ani de experiență legată de arme în zonele afectate de conflicte pentru a examina și documenta armele ilicite in situ. De asemenea, CAR acționează în vederea asistării, coordonării și verificării investigațiilor desfășurate de grupurile ONU de monitorizare a sancțiunilor, personalul misiunilor ONU, jurnaliști și cercetători independenți care își desfășoară activitatea pe teren.
      Aceste competențe esențiale sunt singurul mod de a genera informațiile detaliate, specifice pentru arme, necesare pentru alimentarea unui sistem global de raportare a SALW ilicite și a altor arme convenționale ilicite, cum este iTrace.
      7.2.   Vizibilitatea UE
      CAR ia toate măsurile necesare pentru a aduce în atenția publicului faptul că Uniunea a finanțat acțiunea. Aceste măsuri respectă manualul privind comunicarea și vizibilitatea pentru acțiunile externe ale Uniunii elaborat și publicat de Comisie.
      Prin urmare, CAR va asigura vizibilitatea contribuției Uniunii printr-o strategie de marcă (branding) și publicitate adecvate, evidențiind rolul Uniunii, asigurând transparența acțiunilor sale și sensibilizarea publicului cu privire la motivele deciziei, precum și cu privire la sprijinul acordat de Uniune pentru decizie și rezultatele acestui sprijin. Materialele produse de acest proiect vor afișa în mod clar drapelul Uniunii, în conformitate cu orientările Uniunii privind utilizarea și reproducerea corespunzătoare a drapelului.
      8.   Raportare

      Prin urmare, CAR va pregăti rapoarte periodice trimestriale.

         (1)  CAR a consultat pe larg BICC, GRIP, SAS și SIPRI în timpul elaborării modelului conceptual al proiectului iTrace. Toate cele patru organizații afirmă că (a) nu dispun de capacitatea tehnică necesară derulării unui astfel de proiect; (b) derularea unui astfel de proiect le-ar impune o revizuire radicală a agendei de cercetare și angajarea de personal specializat; și (c) iTrace le-ar ajuta în mare măsură în cercetarea lor, oferind componenta „lipsă” de cartografiere bazată pe situația de pe teren în completarea abordărilor existente privind monitorizarea „la distanță” a comerțului cu arme.


title: 2011/562/UE: Decizia Parlamentului European din 10 mai 2011 privind descărcarea de gestiune pentru execuția bugetului general al Uniunii Europene aferent exercițiului financiar 2009, Secțiunea VIII – Ombudsmanul European

text:
               27.9.2011

               RO

               Jurnalul Oficial al Uniunii Europene

               L 250/104

         DECIZIA PARLAMENTULUI EUROPEAN
   din 10 mai 2011
   privind descărcarea de gestiune pentru execuția bugetului general al Uniunii Europene aferent exercițiului financiar 2009, Secțiunea VIII – Ombudsmanul European
   (2011/562/UE)
   PARLAMENTUL EUROPEAN,
   având în vedere bugetul general al Uniunii Europene aferent exercițiului financiar 2009 (1),
   având în vedere conturile anuale finale ale Uniunii Europene pentru exercițiul financiar 2009 [SEC(2010) 963 – C7-0218/2010] (2),
   având în vedere Raportul anual al Ombudsmanului European prezentat autorității care acordă descărcarea de gestiune, referitor la operațiunile de audit intern realizate în 2009,
   având în vedere Raportul anual al Curții de Conturi referitor la execuția bugetului privind exercițiul financiar 2009, însoțit de răspunsurile instituțiilor (3),
   având în vedere Declarația de asigurare privind fiabilitatea conturilor și legalitatea și regularitatea operațiunilor subiacente întocmită de Curtea de Conturi în temeiul articolului 287 din Tratatul privind funcționarea Uniunii Europene (4),
   având în vedere articolul 272 alineatul (10) și articolele 274, 275 și 276 din Tratatul CE, precum și articolul 314 alineatul (10) și articolele 317, 318 și 319 din Tratatul privind funcționarea Uniunii Europene,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (5), în special articolele 50, 86, 145, 146 și 147,
   având în vedere articolul 77 și anexa VI la Regulamentul său de procedură,
   având în vedere raportul Comisiei pentru control bugetar (A7-0116/2011),

               1.

               acordă Ombudsmanului European descărcarea de gestiune pentru execuția bugetului său aferent exercițiului financiar 2009;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, Consiliului, Comisiei, Curții de Justiție a Uniunii Europene, Curții de Conturi, Ombudsmanului European și Autorității Europene pentru Protecția Datelor și de a asigura publicarea acestora în Jurnalul Oficial al Uniunii Europene (seria L).

            Președintele

         Jerzy BUZEK

            Secretarul general

         Klaus WELLE

      (1)  JO L 69, 13.3.2009.

      (2)  JO C 308, 12.11.2010, p. 1.

      (3)  JO C 303, 9.11.2010, p. 1.

      (4)  JO C 308, 12.11.2010, p. 129.

      (5)  JO L 248, 16.9.2002, p. 1.
    ---documentbreak---

               27.9.2011

               RO

               Jurnalul Oficial al Uniunii Europene

               L 250/105

         REZOLUȚIA PARLAMENTULUI EUROPEAN
   din 10 mai 2011
   conținând observațiile care fac parte integrantă din decizia privind descărcarea de gestiune pentru execuția bugetului general al Uniunii Europene aferent exercițiului financiar 2009, Secțiunea VIII – Ombudsmanul European
   PARLAMENTUL EUROPEAN,
   având în vedere bugetul general al Uniunii Europene aferent exercițiului financiar 2009 (1),
   având în vedere conturile anuale finale ale Uniunii Europene pentru exercițiul financiar 2009 [SEC(2010) 963 – C7-0218/2010] (2),
   având în vedere Raportul anual al Ombudsmanului European prezentat autorității care acordă descărcarea de gestiune, referitor la operațiunile de audit intern realizate în 2009,
   având în vedere Raportul anual al Curții de Conturi referitor la execuția bugetului privind exercițiul financiar 2009, însoțit de răspunsurile instituțiilor (3),
   având în vedere Declarația de asigurare privind fiabilitatea conturilor și legalitatea și regularitatea operațiunilor subiacente întocmită de Curtea de Conturi în temeiul articolului 287 din Tratatul privind funcționarea Uniunii Europene (4),
   având în vedere articolul 272 alineatul (10) și articolele 274, 275 și 276 din Tratatul CE, precum și articolul 314 alineatul (10) și articolele 317, 318 și 319 din Tratatul privind funcționarea Uniunii Europene,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (5), în special articolele 50, 86, 145, 146 și 147,
   având în vedere articolul 77 și anexa VI la Regulamentul său de procedură,
   având în vedere raportul Comisiei pentru control bugetar (A7-0116/2011),

               1.

               constată că Ombudsmanul European (denumit în continuare „Ombudsmanul”) a dispus în exercițiul financiar 2009 de credite de angajament în valoare totală de 9 000 000 EUR (2008: 9 000 000 EUR), cu o rată de utilizare de 91,98 %, mai mică decât rata medie a celorlalte instituții (97,69 %);

               2.

               ia act de faptul că, în cursul pregătirii Raportului anual referitor la exercițiul financiar 2009, Curtea de Conturi a realizat o evaluare detaliată a sistemelor de supraveghere și control ale Curții de Justiție, ale Ombudsmanului și ale Autorității Europene pentru Protecția Datelor, iar în cursul evaluării a fost analizat un eșantion suplimentar de tranzacții care implicau plăți legate de resursele umane și alte cheltuieli administrative;

               3.

               ia act de faptul că Curtea de Conturi a constatat că Ombudsmanul nu a adoptat dispozițiile generale cu privire la procedurile de recrutare a personalului temporar, deși articolul 12 alineatul (5) din Regimul aplicabil celorlalți agenți ai Uniunii Europene (6) prevede că fiecare instituție trebuie să facă acest lucru; în plus, constată cu îngrijorare că această omisiune poate afecta o mare parte a personalului Ombudsmanului, având în vedere că 47 dintre cele 63 de posturi acordate în cadrul bugetului 2009 au fost posturi temporare;

               4.

               salută faptul că Ombudsmanul și-a instruit serviciile să elaboreze propuneri privind procedurile de recrutare a personalului temporar pentru a fi adoptate în conformitate cu observația Curții de Conturi și invită Ombudsmanul să notifice progresele înregistrate în raportul său anual de activitate;

               5.

               constată faptul că Curtea de Conturi a indicat în raportul său anual că, în urma auditului efectuat în această instituție, nu s-a formulat nicio altă observație semnificativă în privința Ombudsmanului;

               6.

               ia act de faptul că, în 2009, Ombudsmanul a putut oferi asistență în aproape 77 % din totalul plângerilor, iar 70 % din anchete au fost finalizate în mai puțin de un an; salută faptul că durata medie a anchetelor a scăzut la 9 luni (de la 13 luni în 2008);

               7.

               constată că structura Biroului Ombudsmanului a fost modificată începând cu 1 ianuarie 2010 și invită Ombudsmanul să prezinte efectele acestor schimbări în raportul său anual de activitate;

               8.

               ia act de auditurile efectuate de Serviciul de Audit Intern (IAS), în special raportul său anual, precum și de urmarea dată evaluărilor IAS cu privire la sistemele de supraveghere și control aplicabile misiunilor și salarizării, din care a reieșit că toate măsurile incluse în aceste evaluări au fost aplicate; constată că auditul realizat în domeniul procesării cererilor de plată a identificat câteva probleme care trebuie abordate de conducere și invită Ombudsmanul să prezinte măsurile luate în urma acestor observații în următorul raport anual de activitate;

               9.

               salută aplicarea indicatorilor-cheie de performanță în planul anual de gestiune, precum și faptul că obiectivele pentru 2009 au fost atinse;

               10.

               salută decizia Ombudsmanului de a-și publica declarația anuală de interese și faptul că această declarație este publicată pe site-ul internet al Ombudsmanului;

               11.

               felicită Ombudsmanul pentru calitatea raportului său anual de activitate și salută includerea în acesta a măsurilor adoptate pentru a da curs observațiilor formulate de Parlament în deciziile anterioare de descărcare de gestiune.

      (1)  JO L 69, 13.3.2009.

      (2)  JO C 308, 12.11.2010, p. 1.

      (3)  JO C 303, 9.11.2010, p. 1.

      (4)  JO C 308, 12.11.2010, p. 129.

      (5)  JO L 248, 16.9.2002, p. 1.

      (6)  JO L 56, 4.3.1968, p. 1.


title: 2014/550/UE, Euratom: Decizia Parlamentului European din 3 aprilie 2014 privind descărcarea de gestiune pentru execuția bugetului Agenției Executive pentru Inovare și Rețele (fosta Agenție Executivă pentru Rețeaua Transeuropeană de Transport) aferent exercițiului financiar 2012

text:
               5.9.2014

               RO

               Jurnalul Oficial al Uniunii Europene

               L 266/112

         DECIZIA PARLAMENTULUI EUROPEAN
   din 3 aprilie 2014
   privind descărcarea de gestiune pentru execuția bugetului Agenției Executive pentru Inovare și Rețele (fosta Agenție Executivă pentru Rețeaua Transeuropeană de Transport) aferent exercițiului financiar 2012
   (2014/550/UE, Euratom)
   PARLAMENTUL EUROPEAN,

               —

               având în vedere bugetul general al Uniunii Europene pentru exercițiul financiar 2012 (1),

               —

               având în vedere conturile anuale consolidate ale Uniunii Europene pentru exercițiul financiar 2012 [COM(2013) 570 – C7-0273/2013] (2),

               —

               având în vedere conturile anuale finale ale Agenției Executive pentru Rețeaua Transeuropeană de Transport pentru exercițiul financiar 2012,

               —

               având în vedere Raportul Comisiei privind acțiunile întreprinse în urma descărcării de gestiune pentru exercițiul financiar 2011 [COM(2013) 668] și documentele de lucru ale serviciilor Comisiei care însoțesc raportul în cauză [SWD(2013) 348 și SWD(2013) 349],

               —

               având în vedere Raportul Comisiei privind evaluarea finanțelor Uniunii pe baza rezultatelor obținute [COM(2013) 461] și documentele de lucru ale serviciilor Comisiei care însoțesc raportul în cauză [SWD(2013) 228 și SWD(2013) 229],

               —

               având în vedere Raportul anual al Comisiei către autoritatea care acordă descărcarea de gestiune privind auditurile interne desfășurate în anul 2012 [COM(2013) 606] și documentul de lucru al serviciilor Comisiei care însoțește raportul în cauză [SWD(2013) 314],

               —

               având în vedere Raportul Curții de Conturi privind conturile anuale ale Agenției Executive pentru Rețeaua Transeuropeană de Transport pentru exercițiul financiar 2012, însoțit de răspunsurile agenției (3),

               —

               având în vedere Declarația de asigurare (4) privind fiabilitatea conturilor și legalitatea și regularitatea operațiunilor subiacente, întocmită de Curtea de Conturi pentru exercițiul financiar 2012 în temeiul articolului 287 din Tratatul privind funcționarea Uniunii Europene,

               —

               având în vedere Recomandarea Consiliului din 18 februarie 2014 privind descărcarea de gestiune a agențiilor executive în ceea ce privește execuția bugetară pentru exercițiul financiar 2012 (05850/2014 – C7-0049/2014),

               —

               având în vedere articolele 317, 318 și 319 din Tratatul privind funcționarea Uniunii Europene și articolul 106a din Tratatul de instituire a Comunității Europene a Energiei Atomice,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (5), în special articolele 55, 145, 146 și 147,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (6), în special articolele 62, 164, 165 și 166,

               —

               având în vedere Regulamentul (CE) nr. 58/2003 al Consiliului din 19 decembrie 2002 de stabilire a statutului agențiilor executive cărora urmează să li se încredințeze anumite sarcini în gestionarea programelor comunitare (7), în special articolul 14 alineatul (3),

               —

               având în vedere Regulamentul (CE) nr. 1653/2004 al Comisiei din 21 septembrie 2004 de stabilire a Regulamentului financiar tip pentru agențiile executive, în temeiul Regulamentului (CE) nr. 58/2003 al Consiliului de stabilire a statutului agențiilor executive cărora urmează să li se încredințeze anumite sarcini în gestionarea programelor comunitare (8), în special articolul 66 primul și al doilea paragraf,

               —

               având în vedere Decizia 2007/60/CE a Comisiei din 26 octombrie 2006 de înființare a Agenției Executive pentru Rețeaua Transeuropeană de Transport, în temeiul Regulamentului (CE) nr. 58/2003 al Consiliului (9),

               —

               având în vedere Decizia de punere în aplicare 2013/801/UE a Comisiei din 23 decembrie 2013 de înființare a Agenției Executive pentru Inovare și Rețele și de abrogare a Deciziei 2007/60/CE, astfel cum a fost modificată prin Decizia 2008/593/CE (10),

               —

               având în vedere articolul 76 și anexa VI la Regulamentul său de procedură,

               —

               având în vedere raportul Comisiei pentru control bugetar și avizele celorlalte comisii interesate (A7-0242/2014),

               A.

               întrucât, în temeiul articolului 17 alineatul (1) din Tratatul privind Uniunea Europeană, Comisia execută bugetul și administrează programele și, în aplicarea articolului 317 din Tratatul privind funcționarea Uniunii Europene, Comisia îndeplinește aceste sarcini în cooperare cu statele membre și pe propria răspundere, în conformitate cu principiul bunei gestiuni financiare,

               1.

               acordă directorului Agenției Executive pentru Inovare și Rețele (fosta Agenție Executivă pentru Rețeaua Transeuropeană de Transport) descărcarea de gestiune pentru execuția bugetului agenției executive aferent exercițiului financiar 2012;

               2.

               își prezintă observațiile în rezoluția care face parte integrantă din deciziile privind descărcarea de gestiune pentru execuția bugetului general al Uniunii Europene aferent exercițiului financiar 2012, secțiunea III – Comisia și agențiile executive;

               3.

               încredințează Președintelui sarcina de a transmite prezenta decizie, decizia privind descărcarea de gestiune pentru execuția bugetului general al Uniunii Europene aferent exercițiului financiar 2012, secțiunea III – Comisia, precum și rezoluția care face parte integrantă din aceste decizii directorului Agenției Executive pentru Inovare și Rețele, Consiliului, Comisiei, Curții de Justiție a Uniunii Europene și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO L 56, 29.2.2012.

      (2)  JO C 334, 15.11.2013, p. 1.

      (3)  JO C 365, 13.12.2013, p. 290.

      (4)  JO C 331, 14.11.2013, p. 10.

      (5)  JO L 248, 16.9.2002, p. 1.

      (6)  JO L 298, 26.10.2012, p. 1.

      (7)  JO L 11, 16.1.2003, p. 1.

      (8)  JO L 297, 22.9.2004, p. 6.

      (9)  JO L 32, 6.2.2007, p. 88.

      (10)  JO L 352, 24.12.2013, p. 65.


title: Decizia Consiliului din 18 iulie 2005 privind încheierea, în numele Comunității Europene, a Acordului privind conservarea păsărilor de apă migratoare african-eurasiatice

text:
Anunţ juridic important

|

32006D0871

Jurnalul Oficial L 345 , 08/12/2006 p. 0024 - 0025

		20050718Decizia Consiliuluidin 18 iulie 2005privind încheierea, în numele Comunității Europene, a Acordului privind conservarea păsărilor de apă migratoare african-eurasiatice(2006/871/CE)CONSILIUL UNIUNII EUROPENE,având în vedere Tratatul de instituire a Comunității Europene, în special articolul 175 alineatul (1) coroborat cu articolul 300 alineatul (2) primul paragraf prima teză, articolul 300 alineatul (3) primul paragraf și articolul 300 alineatul (4),având în vedere propunerea Comisiei,având în vedere avizul Parlamentului European [1],întrucât:(1) Comunitatea Europeană este parte contractantă la Convenția privind conservarea speciilor migratoare de animale sălbatice (denumită în continuare Convenția de la Bonn) [2].(2) Articolul 4 din Convenția de la Bonn prevede încheierea de acorduri regionale care, pentru speciile care au o stare de conservare nefavorabilă (speciile din anexa 2), trebuie încheiate cât mai curând posibil.(3) Păsările de apă de pe culoarele de migrație african-eurasiatice, care fac parte din speciile menționate la anexa 2, necesită o atenție imediată în scopul îmbunătățirii stării lor de conservare și strângerii de informații ca bază pentru decizii de bună gestionare.(4) Prima conferință a părților la Convenția de la Bonn a decis întocmirea unui acord pentru conservarea anatidelor vest-palearctice. Proiectul de acord a fost ulterior elaborat și redenumit, astfel încât să includă și alte specii de păsări de apă migratoare.(5) În domeniul reglementat de prezentul acord, Comunitatea adoptă Directiva 79/409/CEE a Consiliului din 2 aprilie 1979 privind conservarea păsărilor sălbatice [3] și Directiva 92/43/CEE a Consiliului din 21 mai 1992 privind conservarea habitatelor naturale și a speciilor de faună și floră sălbatică [4].(6) Comisia a participat în numele Comunității și în conformitate cu directivele de negociere adoptate de Consiliu la 7 iunie 1995, la reuniunea de negociere care a avut loc între 12 și 16 iunie 1995 la Haga. Reuniunea respectivă adoptă, prin consens, Acordul privind conservarea păsărilor de apă migratoare african-eurasiatice (denumit în continuare "acord").(7) Acordul a fost deschis pentru semnare începând cu 16 octombrie 1995. A fost semnat în numele Comunității la 1 septembrie 1997. A intrat în vigoare la 1 noiembrie 1999.(8) Articolul X din acord prevede ca modificările la anexe să intre în vigoare pentru toate părțile în a 90-a zi de la data adoptării lor de către reuniunea părților, cu excepția părților care au făcut o rezervă, în conformitate cu alineatul (6) al respectivului articol.(9) Anexele la acord au fost modificate prin rezoluții la prima reuniune a părților, care a avut loc la Cape Town (Africa de Sud) în noiembrie 1999, precum și la cea de-a doua reuniune a părților, care a avut loc la Bonn (Germania) în septembrie 2002.(10) Acordul ar trebui aprobat,ADOPTĂ PREZENTA DECIZIE:Articolul 1Se aprobă, în numele Comunității, Acordul privind conservarea păsărilor de apă migratoare african-eurasiatice.Textul acordului se anexează la prezenta decizie.Articolul 2Președintele Consiliului este autorizat să numească persoana (persoanele) împuternicită (împuternicite) să depună instrumentul de aprobare la Guvernul Regatului Țărilor de Jos, care este depozitarul acordului, în conformitate cu articolul 17.Articolul 3(1) În ceea ce privește problemele de competența Comunității, Comisia este autorizată să aprobe, în numele Comunității, modificările anexelor la acord, adoptate în conformitate cu articolul X alineatul (5) din acord.(2) În îndeplinirea acestei sarcinii, Comisia este asistată de un comitet special numit de către Consiliu.(3) Autorizația menționată la alineatul (1) se limitează la acele modificări care sunt în concordanță cu legislația comunitară privind conservarea păsărilor sălbatice și a habitatelor lor naturale și care nu implică nici o modificare a legislației comunitare.(4) În cazul în care nicio modificare a anexelor la acord nu este pusă în aplicare în legislația comunitară relevantă în termen de nouăzeci de zile de la data adoptării acestuia de către reuniunea părților, Comisia își exprimă rezerva cu privire la modificarea respectivă, prin notificare scrisă adresată depozitarului, în conformitate cu articolul X alineatul (6) din acord, înainte de expirarea termenului de nouăzeci de zile. În cazul în care modificarea este pusă în aplicare ulterior, Comisia își retrage, fără întârziere, rezerva.Articolul 4Prezenta decizie se publică în Jurnalul Oficial al Uniunii Europene.Adoptată la Bruxelles, 18 iulie 2005.Pentru ConsiliuPreședinteleM. Beckett[1] Nepublicat încă în Jurnalul Oficial.[2] JO L 210, 19.7.1982, p. 10.[3] JO L 103, 25.4.1979, p. 1. Directivă astfel cum a fost modificată ultima dată prin Actul de Aderare din 2003.[4] JO L 206, 22.7.1992, p. 7. Directivă astfel cum a fost modificată ultima dată prin Actul de Aderare din 2003.--------------------------------------------------


title: Decizia Consiliului din 18 iulie 2005 privind încheierea Acordului euro-mediteranean de instituire a unei asocieri între Comunitatea Europeană și statele sale membre, pe de o parte, și Republica Algeriană Democratică și Populară, pe de altă parte

text:
Anunţ juridic important

|

32005D0690

Jurnalul Oficial L 265 , 10/10/2005 p. 0001 - 0001 Jurnalul Oficial L 173 , 27/06/2006 p. 0001 - 0001

		20050718Decizia Consiliuluidin 18 iulie 2005privind încheierea Acordului euro-mediteranean de instituire a unei asocieri între Comunitatea Europeană și statele sale membre, pe de o parte, și Republica Algeriană Democratică și Populară, pe de altă parte(2005/690/CE)CONSILIUL UNIUNII EUROPENE,având în vedere Tratatul de instituire a Comunității Europene, în special articolul 310 coroborat cu articolul 300 alineatul (2) primul paragraf a doua teză și cu articolul 300 alineatul (3) al doilea paragraf,având în vedere propunerea Comisiei,având în vedere avizul conform al Parlamentului European [1],întrucât:(1) Acordul euro-mediteranean de instituire a unei asocieri între Comunitatea Europeană și statele sale membre, pe de o parte, și Republica Algeriană Democratică și Populară, pe de altă parte, a fost semnat în numele Comunității Europene la Valencia la 22 aprilie 2002, sub rezerva încheierii eventuale a acestuia la o dată ulterioară.(2) Este necesară încheierea acordului,DECIDE:Articolul 1(1) Acordul euro-mediteranean de instituire a unei asocieri între Comunitatea Europeană și statele sale membre, pe de o parte, și Republica Algeriană Democratică și Populară, pe de altă parte, inclusiv anexele și protocoalele anexate, precum și declarațiile comune și declarațiile Comunității Europene anexate la Actul final sunt aprobate în numele Comunității Europene.(2) Textele menționate la alineatul (1) se atașează la prezenta decizie.Articolul 2(1) Poziția pe care urmează s-o adopte Comunitatea în cadrul Consiliului de asociere și al Comitetului de asociere se stabilește de către Consiliu la propunerea Comisiei sau, după caz, de către Comisie, în conformitate cu dispozițiile relevante ale tratatelor.(2) În conformitate cu articolul 93 din Acordul de asociere euro-mediteranean, președintele Consiliului prezidează Consiliul de asociere. Un reprezentant al Comisiei prezidează Comitetul de asociere, în conformitate cu regulamentul de procedură al acestuia.(3) Decizia de publicare a deciziilor Consiliului de asociere și ale Comitetului de asociere în Jurnalul Oficial al Uniunii Europene se adoptă de la caz la caz de către Consiliu, respectiv Comisie.Articolul 3Președintele Consiliului, în numele Comunității Europene, este autorizat să desemneze persoana sau persoanele împuternicite să depună actul de notificare prevăzut la articolul 110 din acord.Adoptată la Bruxelles, 18 iulie 2005.Pentru ConsiliuPreședinteleJ. Straw[1] JO C 279 E, 20.11.2003, p. 115.--------------------------------------------------


title: 2011/623/PESC: Decizia EUPOL RD Congo/1/2011 a Comitetului politic și de securitate din 16 septembrie 2011 de prelungire a mandatului șefului misiunii EUPOL RD Congo

text:
               22.9.2011

               RO

               Jurnalul Oficial al Uniunii Europene

               L 245/21

         DECIZIA EUPOL RD CONGO/1/2011 A COMITETULUI POLITIC ȘI DE SECURITATE
   din 16 septembrie 2011
   de prelungire a mandatului șefului misiunii EUPOL RD Congo
   (2011/623/PESC)
   COMITETUL POLITIC ȘI DE SECURITATE,
   având în vedere Tratatul privind Uniunea Europeană, în special articolul 38 al treilea paragraf,
   având în vedere Decizia 2010/576/PESC a Consiliului din 23 septembrie 2010 privind misiunea de poliție a Uniunii Europene organizată în cadrul reformei sectorului de securitate (RSS) și interfața sa cu justiția în Republica Democratică Congo, EUPOL RD Congo (1), în special articolul 10 alineatul (1),
   întrucât:

               (1)

               În temeiul articolului 10 alineatul (1) din Decizia 2010/576/PESC, Comitetul politic și de securitate (COPS) este autorizat, în conformitate cu articolul 38 al treilea paragraf din tratat, să ia deciziile relevante în scopul exercitării controlului politic și conducerii strategice ale EUPOL RD Congo. Această autorizație include în special competența de a numi un șef al misiunii, la propunerea Înaltului Reprezentant al Uniunii pentru afaceri externe și politica de securitate (denumit în continuare „Înaltul Reprezentant”).

               (2)

               La 8 octombrie 2010, în urma unei propuneri a Înaltului Reprezentant, COPS l-a numit, în temeiul Deciziei EUPOL RD CONGO/1/2010 (2), pe comisarul șef Jean-Paul RIKIR în calitate de șef al misiunii EUPOL RD Congo, cu efect de la 1 octombrie 2010.

               (3)

               La 12 septembrie 2011, Consiliul a adoptat Decizia 2011/537/PESC (3) de prelungire a misiunii EUPOL RD Congo până la 30 septembrie 2011.

               (4)

               La 31 august 2011, Înaltul Reprezentant a propus prelungirea mandatului comisarului șef Jean-Paul RIKIR în calitate de șef al misiunii EUPOL RD Congo până la 30 septembrie 2012,

         ADOPTĂ PREZENTA DECIZIE:
   Articolul 1
   Mandatul comisarului șef Jean-Paul RIKIR în calitate de șef al misiunii pentru misiunea de poliție a Uniunii Europene organizată în cadrul reformei sectorului de securitate (RSS) și interfața sa cu justiția în Republica Democratică Congo (EUPOL RD Congo) se prelungește până la 30 septembrie 2012.
   Articolul 2
   Prezenta decizie intră în vigoare la data adoptării.

      Adoptată la Bruxelles, 16 septembrie 2011.

            Pentru Comitetul politic și de securitate

            Președintele

         O. SKOOG

      (1)  JO L 254, 29.9.2010, p. 33.

      (2)  JO L 266, 9.10.2010, p. 60.

      (3)  JO L 236, 13.9.2011, p. 8.